Twee tronk toe oor 'afskuwelike, barbaarse' hondegevegte | Maroela Media
Nie alle gevegshonde is so gelukkig dat wetstoepassers betyds toeslaan om hulle uit die kloue van gewetenlose organiseerders van "barbaarse" hondegevegte te red nie. Foto: NDBV via Facebook
Twee mans van Pretoria is twee jaar tronkstraf opgelê vir die reël van hondegevegte in Atteridgeville in die weste van die stad.
Wendy Willson, senior inspekteur van die Nasionale Raad van DBV's, het Vrydag aan Maroela Media gesê Tebogo Maselwane, Thato Manzini en nog sewe mans is op 22 Junie in hegtenis geneem "met die bloed van hul honde nog vars aan hul hande".
Van die honde was reeds dood vir wat sy as "die siek bevrediging van ander" beskryf het, maar die polisie kon tydens hul klopjag wel daarin slaag om 14 honde te red.
Maselwane en Manzini het skuldig gepleit, sê Willson, waarna landdros Pierre Lourens hulle Donderdag tot gevangenisstraf sonder opskorting of die keuse van 'n boete gevonnis het. Lourens het hulle ook ongeskik verklaar om vir die volgende vyf jaar vuurwapens te besit of vir enige diere te sorg.
In sy uitspraak het hy gesê "die euwel van hondegevegte moet gestuit word" omdat dit presies is wat dit is.
Hy het dié wrede praktyk as "afskuwelik en weersinwekkend" beskryf en gesê 'n duidelike boodskap moet oorgedra word dat "diegene wat dié gruwelike en barbaarse dade pleeg, gestraf sal word".
Willson sê die saak teen die ander sewe beskuldigdes is tot 13 November uitgestel.
Klik hier om 'n video te kyk waarin die NDBV vra mense moet opstaan teen hondegevegte en die diere se lyding beëindig.
Dankie! Halleluja! Mag hierdie tronkstraf sonder die keuse van 'n boete 'n les wees. Vir diereliefhebbers is dit beslis 'n blye dag.
STOP " crackers " ook
Kyk ek is self n hondeliefhebber. Een ding wat my egter pka, is dir vraag of gierdie honde wat aangehou was im te veg, ooit gehabiliteer kan word om by mense te kan inskakel. By ander diere en weerlose kinders vertrou kan word?
Mag ek sê ek kry lekker oor hierdie vonnis? Want ek voel sommer erg bly! Hoop die ander 7 beskuldigdes volg dieselfde pad.
Dit maak my so kwaad, wens ek kon al hierdie honde red. Ek het self 'n Red-Nose Pitty, en ons het net liefde vir hom – Hy het die mooiste geaardheid, sag en gentle. . EK dink dis onregverdig dat hulle net 2 jaar gekry het – en na die 2 jaar dan doen hulle dit net weer. .